b"\n_START_ARTICLE_\nPulkininkas leitenantas (JAV)\n_START_PARAGRAPH_\nPulkininkas leitenantas (angl. lieutenant colonel)\xc2\xa0\xe2\x80\x93 karinis laipsnis Jungtini\xc5\xb3 Amerikos Valstij\xc5\xb3 armijoje, Karin\xc4\x97se oro paj\xc4\x97gose ir J\xc5\xabr\xc5\xb3 p\xc4\x97stinink\xc5\xb3 korpuse. Kaip ir kit\xc5\xb3 \xc5\xa1ali\xc5\xb3 pulkininkai leitenantai, JAV pulkininkai leitenantai yra vir\xc5\xa1esni u\xc5\xbe majorus ir \xc5\xbeemesni u\xc5\xbe pulkininkus. Atitinka JAV karinio j\xc5\xabr\xc5\xb3 laivyno komander\xc4\xaf (angl. commander)._NEWLINE_Skiriamasis \xc5\xbeenklas\xc2\xa0\xe2\x80\x93 sidabrinis lapas, armijos ir oro paj\xc4\x97g\xc5\xb3 variantas \xc5\xa1iek tiek skiriasi nuo laivyno ir j\xc5\xabr\xc5\xb3 p\xc4\x97stinink\xc5\xb3 varianto.\n_START_SECTION_\nPulkininko leitenanto laipsnio suteikimas\n_START_PARAGRAPH_\nPaauk\xc5\xa1tinimas \xc4\xaf pulkininkus leitenantus vykdomas pagal Gynybos departamento politik\xc4\x85, paremt\xc4\x85 Gynybos karinink\xc5\xb3 personalo aktu (Defense Officer Personnel Management Act, DOPMA, 1980\xc2\xa0m.). DOPMA nurodo, kad 70% major\xc5\xb3, i\xc5\xa1tarnav\xc4\x99 su \xc5\xa1iuo laipsniu ma\xc5\xbeiausiai 3 metus, turintys 15-17\xc2\xa0m. karininko tarnybos sta\xc5\xbeo, turi b\xc5\xabti paauk\xc5\xa1tinti \xc4\xaf pulkininkus leitenantus. Pulkininkai leitenantai priskirti atlyginim\xc5\xb3 kategorijai O-5.\n_START_SECTION_\nLaipsnio pavadinimo vartosena\n_START_PARAGRAPH_\nLaipsnis \xc4\xafsakymuose ir para\xc5\xa1\xc5\xb3 blokuose angli\xc5\xa1kai paprastai u\xc5\xbera\xc5\xa1omas Lt. Colonel. I\xc5\xa1 mandagumo \xc4\xaf pulkininkus leitenantus \xc5\xbeod\xc5\xbeiu ir korespondencijoje paprastai kreipiasi tiesiog colonel ('pulkininke')._NEWLINE_JAV armijoje naudojama laipsnio pavadinimo santrumpa LTC, karin\xc4\x97se oro paj\xc4\x97gose\xc2\xa0\xe2\x80\x93 Lt Col (su tarpu), j\xc5\xabr\xc5\xb3 p\xc4\x97stinink\xc5\xb3 korpuse\xc2\xa0\xe2\x80\x93 LtCol (be tarpo). JAV agent\xc5\xabra U.S. Government Printing Office rekomenduoja Oro paj\xc4\x97goms vartoti santrump\xc4\x85 Lt. Col.. Leidinys Associated Press Stylebook rekomenduoja visur vartoti santrump\xc4\x85 Lt. Col.._NEWLINE_\xc5\xbdargonu pulkininko leitenanto laipsn\xc4\xaf \xc4\xafvairiu laiku vadino light colonel ('lengvasis pulkininkas'), short colonel ('trumpasis pulkininkas'), light bird ('lengvasis pauk\xc5\xa1tis'), half colonel ('puspulkininkis'), bottlecap colonel ('butelio kam\xc5\xa1telio pulkininkas', u\xc5\xbeuomina \xc4\xaf laipsnio \xc5\xbeenkl\xc4\x85 sidabrin\xc4\xaf lap\xc4\x85, kuris d\xc4\x97l apvalumo primena alaus butelio kam\xc5\xa1t\xc4\xaf), telephone colonel ('telefoninis pulkininkas', nes kalb\xc4\x97dami telefonu pulkininkai leitenantai paprastai prisistato colonel ('pulkininkas')."